钦定古今图书集成/明伦汇编/氏族典/第077卷 > 《滕县志》 > 吴汉
## 钦定古今图书集成/明伦汇编/氏族典/第077卷 > 《滕县志》 > 吴汉

按《后汉书吴汉传》，“汉字子颜，南阳宛人也。家贫，给事
县为亭长。王莽末，以宾客犯法，亡命至渔阳，以贩马
自业，往来燕蓟间，所至皆交结豪杰。更始立，使使者
韩鸿徇河北，遂承制拜为安乐令。会王郎起，北州扰
惑，汉素闻光武长者，乃说太守彭宠附光武于广阿，
拜汉为偏将军，赐号建策侯。光武将发幽州兵，拜汉”
大将军，持节北发十郡突骑。光武北击群贼，汉常将
突骑五千为军锋。及河北平，光武即位，拜为大司马，
更封舞阳侯。建武二年，汉击檀乡贼于邺东，大破之。
帝使使者玺书定封汉为广平侯。复率请将击邺西
山贼及劫掠群盗，皆平之，东方悉定。振旅还京师。会
隗嚣畔，复遣汉西屯长安。八年，从车驾上陇，围隗嚣
于西城。十一年，伐公孙述，汉八战八克，斩述首，传送
洛阳。十五年，北击匈奴，徙雁门、代郡、上谷吏人六万
馀口，置居庸、常关以东。十八年，蜀郡守将史歆反于成都，遣汉讨之，诛歆等而还。汉性彊，力能任职，在朝
斤斤谨质，形于体貌。二十年，薨，赐谥“忠侯。”